รัฐบาลเชิญชวนประชาชนเยี่ยมชมนิทรรศการเฉลิมพระเกียรติ "ด้วยรักแห่งแผ่นดิน : With love for the Nation"
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า เนื่องในโอกาสมหามงคลเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 90 พรรษา 12 สิงหาคม 2565  ซึ่งวานนี้ (1 ส.ค.65) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เป็นประธานเปิดงานนิทรรศการเฉลิมพระเกียรติ "ด้วยรักแห่งแผ่นดิน : With love for the Nation" ซึ่งเป็นนิทรรศการเชื่อมโยงโครงการ ป่า รักษ์ น้ำ อันเนื่องมาจากพระราชดำริที่สอดคล้องกับพระราชเสาวนีย์ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง  ที่ว่า พระเจ้าอยู่หัวเป็นน้ำ ฉันจะเป็นป่าที่ถวายความจงรักภักดีต่อน้ำ พระเจ้าอยู่หัวสร้างอ่างเก็บน้ำ ฉันจะสร้างป่า โดยกิจกรรมในครั้งนี้จัดขึ้นตั้งแต่วันที่ 1–15 สิงหาคม 2565 ที่ บริเวณถนนราชดำเนินกลาง ตั้งแต่บริเวณสะพานผ่านฟ้าลีลาศจนถึงอนุสาวรีย์ประชาธิปไตยนิทรรศการ "ด้วยรักแห่งแผ่นดิน" ประกอบด้วย 5 โซน โดยแบ่งเป็นโซนที่ 1 ณ นิทรรศน์รัตนโกสินทร์ จัดฉายภาพและเทคนิคเพื่อนำเสนอแนวคิด ดิน น้ำ ป่า และจุดเริ่มต้นการเดินทางตามหาความหมายแห่งพระราชเสาวนีย์ ขณะที่ โชนที่ 2 ณ ลานพลับพลามหาเจษฎาบดินทร์ ด้านหลังอาคารนิทรรศน์รัตนโกสินทร์ เป็นความร่วมมือกับกระทรวงศึกษาธิการ กระทรวงมหาดไทย นำเอาผลิตภัณฑ์จากศูนย์ศิลปาชีพ ที่เป็นของดีของเด่นของแต่ละจังหวัด มาจำหน่ายและจัดแสดง ให้เห็นถึงแนวพระราชดำริของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โซนที่ 3 ณ หอศิลป์ร่วมสมัยราชดำเนิน นำเอาศิลปวัฒนธรรม โดยเฉพาะโขนมาจัดแสดง การจัดแสดงความเป็นมาของโขน การจำลองชุดแสดง รวมถึงจำลองสถานที่การแสดงโขนไว้ด้วย โซนที่ 4 ณ บริเวณป้อมมหากาฬ และโซนที่ 5 ณ บริเวณป้อมมหากาฬ และบริเวณคลองโอ่งอ่าง เป็นการเปิดโอกาสให้เด็กและเยาวชนแสดงความสามารถ เป็นพื้นที่สร้างสรรค์ของเยาวชน รวมทั้งเป็นพื้นที่จำหน่ายอาหารเด่นของกรุงเทพมหานครขอเชิญชวนประชาชน ร่วมชมนิทรรศการเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิม พระชนมพรรษา 90 พรรษา 12 สิงหาคม 2565 ได้จนถึง 15 สิงหาคม 2565 ระหว่างเวลา 9.00 น.-20.00 น.